Talous- ja sosiaalikomitean lausunto aiheesta "Ehdotus neuvoston direktiiviksi yhteisön vähimmäistoimenpiteistä tiettyjen kalatautien torjumiseksi annetun neuvoston direktiivin 93/53/ETY muuttamisesta"

(2000/C 51/09)

Neuvosto päätti 29. syyskuuta 1999 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 16. marraskuuta 1999. Esittelijä oli Jesús Muñiz Guardado.

Talous- ja sosiaalikomitea hyväksyi 8. ja 9. joulukuuta 1999 pitämässään 368. täysistunnossa (joulukuun 8. päivän kokouksessa) seuraavan lausunnon. Äänestyksessä annettiin 113 ääntä puolesta, 3 vastaan 2:n pidättyessä äänestämästä.

1. Johdanto

1.1. Yhteisön vähimmäistoimenpiteistä tiettyjen kalatautien torjumiseksi annetussa neuvoston direktiivissä 93/53/ETY(1) määritellään toimenpiteet, jotka jäsenvaltioiden on toteutettava lohen tarttuvan anemian (ISA) mahdollisesti ilmetessä.

1.2. Vuoden 1998 toukokuussa lohen tarttuvaa anemiaa esiintyi Skotlannissa. Pannessaan täytäntöön mainitut toimenpiteet Skotlannin toimivaltainen viranomainen on osoittanut, että parannuksia voidaan saada aikaan taudin valvontaa tehostamalla ja huolehtimalla samalla tartunnan saaneiden viljelylaitosten eduista niin hyvin kuin mahdollista. Parannuksia voidaan tehdä poistamalla kalat tartunnan saaneista laitoksista tietyn ajan kuluessa. Toimivaltainen viranomainen määrittelee ko. ajanjakson paikallisen tilanteen perusteella noudattaen direktiivin 93/53/ETY yleisiä velvollisuuksia. Ehdotetun direktiivin tarkoituksena on saada aikaan mainitunlaisia parannuksia muuttamalla direktiivin 6 artiklaa.

1.3. Niin ikään katsotaan, että ISA-pesäkkeen valvontaa voidaan tehostaa rokotusohjelmalla. Tällaista mahdollisuutta ei vielä ole ollut. Siksi direktiivissä 93/53/ETY säädettyjä vaatimuksia on mukautettava siten, että otetaan käyttöön rokotukset mahdollistava menettely ja määritellään edellytykset, joilla tällaisia rokotuksia voidaan järjestää (direktiivin 14 artiklan muuttaminen).

2. Komission tekemä ehdotus

2.1. Talous- ja sosiaalikomitea suhtautuu toimenpiteisiin myönteisesti ja kannattaa ehdotettuja muutoksia.

3. Yleistä

Komitea kannattaa tietyille alueille hätätilanteessa ehdotettuja toimenpiteitä, mutta esittää muutamia yleisluonteisia huomioita etenkin kaloja koskevasta terveyspolitiikasta, joka liittyy yleisemmin elintarviketurvallisuuteen.

3.1. Komitea panee huolestuneena merkille epidemian (joka havaittiin Norjassa neljätoista vuotta sitten ja joka on nyt levinnyt Skotlantiin ja Kanadaan ja on yleinen Aasiassa). Toistaiseksi tauti ei tartu ihmisiin, mutta se aiheuttaa suunnattomia taloudellisia menetyksiä (yksinomaan Kanadassa tappiot ovat 20 miljoonaa dollaria vuodessa).

3.2. Näin ollen on välttämätöntä ottaa käyttöön yhtenäinen tuotantopolitiikka, jonka avulla viljelylaitoksille ja tartunnalta säästyneille tuottajavaltioille taataan korkea laatu- ja turvallisuustaso valvomalla tiukasti tuontia ja elävien kalojen sekä mädin siirtoa ja ryhtymällä samalla kaikkiin mahdollisiin toimenpiteisiin taudin leviämisen estämiseksi. Eurooppalaisen tuoteturvallisuus- ja laatupolitiikan puitteissa olisi harkittava tulevaisuudessa hyvien käytänteiden ohjeiston laatimista lohen ja muiden viljeltävien lajien tuotantoa varten.

3.3. Lisäksi on pidettävä mielessä, että vaikka kalliin rokotuskampanjan avulla saatetaan ehkäistä taudin esiintyminen, rokotukset voivat myös muuttaa taudin tietyllä alueella kotoperäiseksi ja saada aikaan oireettomia taudinkantajia, jotka ovat erittäin vaarallisia, kun niitä viedään tartunnalta säästyneisiin maihin.

3.4. Rokotusten teho on varmistettava etukäteen muuallakin kuin laboratorioissa myös terveiden taudinkantajien syntymisen estämiseksi. Alan ja sen lähisektoreiden eurooppalaista tutkimuspanosta on niin ikään kasvatettava (tutkimusta, teknologista kehittämistä ja esittelyä koskevaan viidenteen puiteohjelmaan sisältyvien, kalastusta, solurakennetta, terveyttä ja ravintoa koskevien avaintoimintojen avulla).

3.5. Kalojen terveydestä on niin ikään laadittava kansainvälisesti kattava tietokanta ja koordinoitava kalastusteollisuuden eri tahojen ja valtuutettujen valtakunnallisten laboratorioiden taudeista, taudinaiheuttajista ja loiseläimistä keräämät tiedot. Näin palautetaan yleisön luottamus ja hallitaan asianmukaisesti asiaan liittyviä riskejä.

3.6. Tartunnan saaneiden viljelylaitosten kaikkien kalojen välitön hävittäminen kaupanpidon estämiseksi vaikuttaa asianmukaiselta toimenpiteeltä taudin leviämisen ehkäisemiseksi. Hävittämisen, suolistamisen ja jätteiden tuhoamisen on tapahduttava tiukassa eläinlääketieteellisessä valvonnassa.

3.7. Lisäksi TSK:lle ja Euroopan parlamentille tulisi toimittaa neljännesvuosittain raportti taudin vaikutuksista ja levinneisyydestä ja ilmoitettava niin ikään mikrobilääkkeiden mahdollisesta sietokyvystä, kuten TSK toteaa antibioottiresistenssistä antamassaan oma-aloitteisessa lausunnossa(2).

Bryssel 8. joulukuuta 1999.

Talous- ja sosiaalikomitean

puheenjohtaja

Beatrice RANGONI MACHIAVELLI

(1) EYVL L 175, 19.7.1993, s. 23.

(2) EYVL C 407, 28.12.1998.